Ffair Fêl Conwy

Ffair hynafol a gynhelir i werthu mêl yw Ffair Fêl Conwy. Fe gynhelir yn flynyddol ar y 15fed o Fedi yn nhref Conwy yn Sir Conwy, gogledd Cymru, a hynny ers dros 700 mlynedd.'Conwy Honey Fair' , Peter McFadden.

Hanes
250px|bawd|Ffair Fêl Conwy yn 1960
Sefydlwyd y ffair fêl dan siarter Bwrdeisdref Aberconwy ar ddiwedd y 13g, yn nheyrnasiad Edward I o Loegr, er mwyn galluogi Cymry lleol i werthu mêl yn y dref gaerog honno a hynny ar adeg pan oedd yn fwrdeistref Seisnig. Cofnodir anfon "pibell o fêl" o Aberconwy i Gastell Rhuddlan; cost y cludiant oedd 1 swllt 4 ceiniog.

Cymreigwyd y dref - a'r ffair - gyda'r blynyddoedd. Yn 1835 cofnodwyd bod llewyrch ar y Ffair Fêl ac yn 1911 cofnowyd ei bod yn un o ddeg ffair flynyddol a gynhelid yng Nghonwy; o'r deg hynny dim ond y Ffair Fêl a Ffair Hadau Conwy sy'n dal i fynd heddiw.

Bu bron iawn i'r ffair ddarfod yn 1983 yn dilyn cyfres o hafau gwael i wenynwyr lleol ond cymerodd Cyngor Tref Conwy yr awenau ac achubwyd y ffair. Ers 1990 trefnir y ffair gan Gymdeithas Gwenynwyr Conwy gyda'r elw yn mynd at yr elusen Gymreig Bees for Development.gwefan Cymdeithas Gwenynwyr Conwy. Adalwyd 13.01.2015. Ceir stondinau crefft a chynnyrch lleol arall yn ogystal â stondinau mêl.

Gweler hefyd
Ffair Llannerch-y-medd
Mêl

Cyfeiriadau

Dolenni allanol
 Gwefan Cymdeithas Gwenynwyr Conwy (dwyieithog)
 'Conwy Honey Fair' , erthygl ymchwil gan Peter McFadden; National Fairground Archive, Prifysgol Sheffield. 
 'The Conwy Honey Fair', erthygl ar wefan Bee Craft. 

Categori:Amaeth yng Nghymru
Categori:Conwy (tref)
Categori:Economi Conwy
Mel Conwy
Categori:Gwenynyddiaeth
Categori:Hanes Conwy
Categori:Medi
Categori:Sefydliadau'r 13eg ganrif